ไทยง้วนฯฉวยเหล็กขยับปั๊มยอดขายหมื่นล.
ไทยง้วนฯ ปั๊มยอดขายปีนี้หมื่นล้าน ติดใจปีก่อนกำไรโตเกินคาดกว่า 3,000% จ่ายปันผล 1 สตางค์ เล็งศึกษาแจกวอร์แรนต์
19 ส.ค. 2554

ไทยง้วนฯ ปั๊มยอดขายปีนี้หมื่นล้าน ติดใจปีก่อนกำไรโตเกินคาดกว่า 3,000% จ่ายปันผล 1 สตางค์ เล็งศึกษาแจกวอร์แรนต์
นายบุญชัย จิระพงษ์ตระกูล กรรมการผู้จัดการ บริษัท ไทยง้วนเมทัล (TYM) เปิดเผยว่า การดำเนินงานปี 2554 ยังมีทิศทางเติบโตต่อเนื่องจากปีที่ผ่านมา ตั้งเป้ายอดขายปีนี้ 1 หมื่นล้านบาท ซึ่งมั่นใจทำได้ เนื่องจากราคาเหล็กที่ปรับตัวขึ้น 10% และยอดขายที่ดีขึ้นต่อเนื่องจากความต้องการเหล็กในประเทศเพิ่มขึ้น 20% 
สำหรับผลประกอบการปี 2553 มีกำไรสุทธิ 152.17 ล้านบาท กำไรต่อหุ้น 0.038 บาท ดีขึ้นมาก 147.36 ล้านบาท หรือเติบโต 3,063.61% เทียบช่วงเดียวกันปีก่อน ซึ่งมีกำไร 4.81 ล้านบาท กำไรต่อหุ้น 0.001 บาท 
กำไรที่ดีขึ้นมาจากกลุ่มบริษัทมีรายได้รวม 7,417 ล้านบาท เทียบกับปี 2552 เพิ่มขึ้น 2,996 ล้านบาท หรือ 68% ซึ่งรายได้รวมที่เพิ่มขึ้น มีปัจจัยมาจากภาวะการค้าเหล็กที่ดีขึ้นตลอดปี 2553 โดยปริมาณการขายเพิ่มขึ้น 55% และราคาขายเพิ่มขึ้น 9.5% 
นอกจากนี้ ยังมีรายการพิเศษ คือดอกเบี้ยรับจากเงินชดเชยการประกันราคาสินค้าจากผู้จัดหา 15 ล้านบาท และการกลับรายการขาดทุนจากสต๊อกสินค้าที่ได้ตั้งสำรองไว้ 30.78 ล้านบาท 
นายบุญชัย กล่าวถึงราคาหุ้น TYM ปรับตัวขึ้น คาดว่านักลงทุนเข้ามาเก็งกำไร และมั่นใจกำไรที่เพิ่มขึ้นกว่า 3,000% ในปีที่ผ่านมา 
ทั้งนี้ กำไรที่ดีขึ้นบริษัทจึงมีมติจ่ายเงินปันผลหุ้นละ 0.01 บาท ให้ผู้ถือหุ้นที่มีชื่อในทะเบียนวันที่ 14 มี.ค.นี้ กำหนดจ่ายวันที่ 12 พ.ค. 2554
แหล่งข่าวจากเจ้าหน้าที่การตลาด เปิดเผยว่า ราคาหุ้น TYM ที่ปรับตัวขึ้นนอกจากตอบรับกำไรสุทธิโตก้าวกระโดดแล้ว ยังมีแรงเก็งกำไรที่คาดการณ์ว่าบริษัทจะแจกใบสำคัญแสดงสิทธิซื้อหุ้น (วอร์แรนต์) 
เรื่องดังกล่าว นายบุญชัยยอมรับว่าอยู่ระหว่างการศึกษาการออกวอร์แรนต์ รวมทั้งมีแผนใช้งบลงทุนขยายกำลังการผลิต ซึ่งจะนำเข้าพิจารณาที่ประชุมคณะกรรมการบริษัทภายในช่วงไตรมาสแรกนี้
ด้านราคาหุ้น TYM ปรับตัวขึ้นไปสูงสุด 0.64 บาท เพิ่มขึ้น 0.05 บาท หรือ 8.47% ก่อนอ่อนตัวลงเล็กน้อย ปิดที่ 0.62 บาท เพิ่มขึ้น 0.03 บาท มูลค่าซื้อขายหนาแน่น 85.02 ล้านบาท